O tomen de vna melezina q le dizen çaradion, e dela ſemiente del azeuo, tanto de lo vno como delo al, a cuegan lo con del agua, e cuelen lo, e echenles dello por las narizes, e ſi mejoraren con eſto, ſi non tomen vna cabeça de cabrō e cuegan la conſu pelo faſta que ſe desfaga, e deſpues tomen de vna melezina que dizen cambil, e ſemeja arena, e muelā la, e echen della enla cabeça, e enel caldo dengela a comer, ca con eſto echara los guſanos, e ſi mejorare con eſto, ſi non dezenles eſtar vn dia que les nō den que coman, e otro dia tomen de vna melezina que dizē yfage, e ſon vnos granillos menudos e amargos, deſtiempren eſta melezina con de la leche, e dengela a comer, a la poſte den le a comer lentejas con azeyte.